als_Latn dik_Latn sag_Latn
Bota kibernetike, apo të qenit online në internet, na ka lehtësuar shumë procese në jetë, duke na lejuar të kryejmë veprime apo të marrim informacione shumë shpejt dhe saktë. Por gjithnjë ekziston rreziku që të dhënat tona personale të vidhen dhe të keqpërdoren. Pikërisht për këtë, përmes një artikulli në CNN, ekspertët tregojnë disa rrugë që na këshillojnë se si të dhënat tona të mos vidhen nga të tjerët. Së pari na sugjerohet që të shmangim linqe që quhen të këqija. Ne na këshillohet që para se të klikojmë një link të caktuar, të shohim se ku do të na çojë ai. Këtë mund ta bëjmë duke vendosur kursorin e mausit mbi këtë link, por pa e klikuar atë. Në këtë mënyrë ne mund të kuptojmë që një link, në vend që të na çojë në një faqe muzike siç mund të pretendohet, na dërgon në një vendndodhje të dyshimtë. Së dyti na këshillohet që të mos vizitojmë adresa interneti të diskutueshme që mund të jenë faqe pornografike ose me përmbajtje të tjera të rrezikshme. Së treti, nuk duhet të hapim përmbajtjen e e-maileve të dyshimta që na vijnë si njoftime për oferta të ndryshme. Shpesh, ato janë thjesht mashtrime për të peshkuar sa më shumë përdorues online në faqe të ndryshme. Së katërti, ne, përdoruesve online, na këshillohet që të mos shkarkojmë materiale nga burime të panjohura, por vetëm në ato faqe interneti në të cilat kemi besim. Një element kyç për mbrojtjen e të dhënave tona është edhe fjalëkalimi. CNN na sugjeron që ai të jetë sa më i fortë dhe ta ndërrojmë sa më shpesh, ose të paktën njëherë në gjashtë muaj. Një detaj që shpesh nuk vihet re është edhe URL-ja e një adrese interneti, nëse ajo nis me parashtesën HTTP apo HTTPS. “S-ja” në fund është me shumë rëndësi, pasi nënkupton “Sigurinë”. Gjithashtu këshillohet vendosja e antiviruseve dhe përditësimi i tyre në kohën e duhur.
als_Latn